มันนี่ทูเดย์
เอชเอสบีซีตั้งซีอีโอประจำไทยคนใหม่
1 ก.ค. 2558

เอชเอสบีซีตั้งซีอีโอประจำไทยคนใหม่
ธนาคารเอชเอสบีซี ประกาศแต่งตั้ง นายเคลวิน แทน ให้ดำรงตำแหน่งประธานเจ้าหน้าที่บริหาร ประจำประเทศไทย แทน น.ส.เซียวเมง แทน ที่จะย้ายไปดำรงตำแหน่งผู้อำนวยการบริหารระดับภูมิภาค ธุรกิจบริการการค้าและเครือข่ายธุรกิจระหว่างประเทศ ประจำภูมิภาคเอเชียแปซิฟิก โดยให้มีผลตั้งแต่วันที่ 1 ก.ค.นี้ โดย นายเคลวิน เคยดำรงตำแหน่งเป็นผู้อำนวยการบริหารธุรกิจพาณิชย์ธนกิจ ธนาคารเอชเอสบีซี ประเทศสิงคโปร์ รับผิดชอบพัฒนาธุรกิจการค้าระหว่างประเทศของเอชเอสบีซีให้เติบโต และบริหารความสัมพันธ์ลูกค้าองค์กรในทุกประเภทธุรกิจ และมีประสบการณ์กว่า 20 ปีในการดูแลลูกค้าองค์กรและบริษัทข้ามชาติในหลากหลายอุตสาหกรรมในสิงคโปร์และเอเชียแปซิฟิก 
ไทยประกันชีวิตเปิดตัวโฆษณา
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า บริษัทได้สร้างสรรค์ภาพยนตร์โฆษณาเฉลิมพระเกียรติพระบาทสมเด็จพระเจ้าอยู่หัว ทรงเจริญพระชนมพรรษาครบ 88 พรรษา ชุด “Follow the Father” ต่อเนื่องจากชุด “เหตุผล” ที่มียอดวิวและยอดแชร์สูงสุดถึงกว่า 3 ล้านวิว รวมทั้งบริษัทยังได้ผลิตเสื้อยืดสกรีนข้อความ “เราจะทำแบบในหลวง” ขึ้น จำหน่ายในราคาตัวละ 200 บาท รายได้หลังหักค่าใช้จ่ายสมทบทุนให้แก่มูลนิธิพระดาบส โครงการในพระราชดำริของพระบาทสมเด็จพระเจ้าอยู่หัว ในการดูแลผู้ด้อยทุนทรัพย์